钦定古今图书集成/明伦汇编/人事典/第090卷 > 《松柏篇》〈并序〉前人
## 钦定古今图书集成/明伦汇编/人事典/第090卷 > 《松柏篇》〈并序〉前人

余患脚上气四十馀日，知旧先借《傅元集》，以余病剧，遂见还。开袠适见乐府诗《龟鹤篇》，于危病中见长逝词，恻然酸怀抱。如此。重病弥时不差，呼吸乏喘，举目悲矣。火药间阙而拟之。

“松柏受命独，历代长不衰。人生浮且脆，鴥若晨风悲。”
东海迸逝川，西山导落晖。南廓悦籍短，蒿里收永归。
谅无畴昔时，百病起尽期。志士惜牛刀，忍勉自疗治。
倾家行药事，颠沛去迎医，徒备火石苦。奄至不得辞，
龟龄安可获，岱宗限已迫，“睿圣不得留，为善何所益。
舍此赤县居，就彼黄垆宅。永离九原亲，长与三辰隔。”
属纩生望尽，阖棺世业埋。事痛存人心，恨结亡者怀。
祖葬既云及，圹𡑞亦已开。室族内外哭，亲疏同共哀。
外姻远近至，名列通夜台。扶舆出殡宫，低回恋庭室。
天地有尽期，我去无还日。居者今已尽，人事从此毕。
火歇烟既没，形销声亦灭。鬼神来依我，生人永辞诀。
“大暮杳悠悠，长夜无时节。郁湮重冥”下。烦冤难具说，
安寝委沈寞，恋恋念平生。事业有馀结，刊述未及成。
资储无儋石，儿女皆孩婴。一朝放舍去，万恨缠我情。
追忆世上事，束教已自拘。明发靡怡愈，夕归多忧虞。
辙闲晨迳荒，撤宴式酒濡。知今瞑目苦，恨失尔时娱。
遥遥远民居，独埋深壤中。墓前人迹灭，冢上草日丰。
空林响鸣蜩，高松结悲风，长寐无觉期，谁知逝者穷，
生存处交广，连榻舒华茵，已没一何苦，楛哉不容身，
昔日平居时，晨夕对六亲，今日掩奈何，一见无谐因。
礼席有降杀，三龄速过隙，几筵就收撤，室宇改畴昔，
行女游归途，仕子复王役。家世本平常，独有亡者剧，
时祀望归来，四节静茔丘。孝子抚坟号，父兮知来不。
欲还心依恋，欲见绝无由。烦冤荒陇侧，肝心尽崩抽。